لە شیعری عەرەبیدا ئەم جۆرە شیعره لە پەنجاکانی سەدەی بیستەمدا بە تەواوی شێوەی گرت، دیارترینی ئەو شاعیرانەی کۆتەکانی شیعری کلاسیکیان شکاند و شیعری ئازادیان داهێنا بریتین لە نازک مەلائیکە، بەدر شاکر سەییاب، بڵند حەیدەری، سەلاح عەبدولسەبور، عەبدلموعتی ئەلحیجازی، ئەدۆنیس، یوسف ئەلخال و عەبدولوەهاب بەییاتی. بەر لە شیعری ئازاد، لە شیعری عەرەبیدا هەندێ فۆرمی دیکەی شیعری هەبوون کە ڕێگەخۆشکەر بوون بۆ دەرکەوتنی شیعری ئازاد، لەوانە (الشعر المرسل) ئەم جۆرە شێعرە خۆی لە سەروا ڕزگار کردبوو بەڵام پابەند بوو بە تاکە بەحرێک، هەر دوو شاعیر جەمیل سدقی ئەلزەهاوی و زەکی ئەحمەد ئەبوشادی لەم شیعرەیان دەنووسی، ئەمانە پێیان وابوو سەروا ڕێگرێکی گەورەیە لەبەردەم ئازادی خەیاڵی شاعیر و گوزارشتکردن لە توانا زەینییەکانی، بۆیە لابردنی سەروا بوار بۆ داهێنانێکی زیاتر دەکاتەوە. شیعری مورسەل ڕێخۆشکەر بوو بۆ دەرکەوتنی شیعری ئازاد، شیعری ئازادیش ڕێخۆشکەر بوو بۆ سەرهەڵدانی پەخشانە شیعر.